Ved du noget? Tip os på sms 1224 (koster alm. takst) eller på mail 1224@eb.dk

En betjent fra Københavns Politi blev anholdt i torsdagens målrettede politiaktion, hvor mindst 80 blev sigtet.

Det erfarer Ekstra Bladet fra en række af hinanden uafhængige kilder. Ingen af kilderne ønsker med henvisning til sagens natur at stå frem med navn.

Torsdagens målrettede aktion på Sjælland, hvor også den nu afdøde toprocker Michael Brokside og fire andre fuldgyldige medlemmer af Hells Angels var blandt de anholdte, blev gennemført i et samarbejde mellem enhederne Task Force Øst og Task Force Pusherstreet efter længere tids målrettet efterforskning.

Målet med aktionen var at optrevle levering af hash til blandt andet Christinias Pusherstreet. Ved en række efterfølgende grundlovsforhør holdt i Københavns Byret blev mindst 80 varetægtsfængslet.

Og blandt dem angiveligt også den omtalte betjent, erfarer Ekstra Bladet.

Dyb tavshed hos politiet

Ingen hos politiet ønsker at kommentere Ekstra Bladets oplysninger.

- Ingen kommentar, lyder det fra Bente Theilade, senioranklager ved Københavns Politi.

Samme besked kommer fra Jørgen Skov, linjechef for efterforskningsafdelingen hos Københavns Politi.

- Ingen kommentar, lyder det fra Rigspolitiet via kommunikationsrådgiverne Thomas Kristensen og Carsten Andersen.

Det har på nuværende tidspunkt heller ikke været muligt at få en forklaring på politiets totale tavshed om sagen. Det er dog muligt, at den pågældende betjent kan være blevet fremstillet i grundlovsforhør for dobbelt lukkede døre, hvilket i givet fald ville betyde, at ingen må referere sagens sigtelse som beskrevet i retslokalet.

Ekstra Bladet erfarer, at Politiforbundet, der normalt stiller advokatbistand til rådighed for sigtede betjente, ikke er gået ind i den aktuelle sag, fordi den mulige kriminalitet ikke har noget at gøre med betjentens tjeneste, men angiveligt er foregået i fritiden.

Den Uafhængige Politiklagemyndighed, DUP, har af samme årsag angiveligt ikke startet en undersøgelse af den sigtede betjents forhold.

Ved du noget? Tip os på sms 1224 (koster alm. takst) eller på mail 1224@eb.dk